**Prijedlog**

Na temelju članka 19. stavka 2. Zakona o pomorskom dobru i morskim lukama (Narodne novine, br. 158/03, 100/04, 141/06, 38/09, 123/11 - Odluka Ustavnog suda Republike Hrvatske, 56/16 i 98/19), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ 2020. godine donijela

**O D L U K U**

**o davanju koncesije za posebnu upotrebu pomorskog dobra**

**u svrhu odvijanja programa Rijeka - Europska prijestolnica kulture 2020.**

**I.**

Vlada Republike Hrvatske (u daljnjem tekstu: Davatelj koncesije), na temelju zahtjeva Grada Rijeke (u daljnjem tekstu: Ovlaštenik koncesije), daje Ovlašteniku koncesije koncesiju za posebnu upotrebu pomorskog dobra u svrhu odvijanja programa Rijeka - Europska prijestolnica kulture 2020.

**II.**

Pomorsko dobro koje se daje u koncesiju u svrhu odvijanja programa Rijeka - Europska prijestolnica kulture 2020., obuhvaća čestice zemljišta katastarskih oznaka 4646, 4654, 4681/2 4678/1 u dijelu, sve k.o. Stari Grad, a koje odgovaraju česticama zemljišta zemljišno knjižnih oznaka 2446/51, 2446/52, 2446/53 i 2466/54 u dijelu, sve k.o. Trsat Sušak.

Područje pomorskog dobra obilježeno je poligonima određenim koordinatnim točkama izraženim u HTRS96/TM projekciji, kako slijedi:

|  |  |  |
| --- | --- | --- |
| **Točka** | **E** | **N** |
| 115 | 338878.15 | 5022408.09 |
| 116 | 338897.17 | 5022434.65 |
| 117 | 338906.04 | 5022447.10 |
| 118 | 338919.03 | 5022465.83 |
| 119 | 338938.08 | 5022494.41 |
| 120 | 338957.58 | 5022525.46 |
| 121 | 338959.00 | 5022524.56 |
| 122 | 338959.71 | 5022525.84 |
| 123 | 338960.86 | 5022525.84 |
| 124 | 338969.29 | 5022521.13 |
| 124 A | 338963.07 | 5022510.55 |
| 124 B | 338956.85 | 5022500.05 |
| 124 C | 338978.94 | 5022486.94 |
| 124 D | 338912.98 | 5022376.08 |
| 124 E | 338890.93 | 5022388.91 |

**III.**

Površina pomorskog dobra koje se daje u koncesiju ukupno iznosi 5.641 m², a sve prema grafičkoj podlozi koja čini Prilog ove Odluke i ne objavljuju se u Narodnim novinama.

**IV.**

Davatelj koncesije daje na posebnu upotrebu pomorsko dobro navedeno u točki II. ove Odluke Ovlašteniku koncesije na vremensko razdoblje od 5 godina, računajući od dana sklapanja ugovora o koncesiji iz točke VIII. ove Odluke.

Ugovor o koncesiji će se sporazumno raskinuti i prije isteka roka iz stavka 1. ove točke u slučaju da Lučka uprava Rijeka donese odluku o dodjeli koncesije za gospodarsko korištenje pomorskog dobra, koje je predmet ove koncesije.

U slučaju iz stavka 2. ove točke Ovlaštenik koncesije nema pravo na odštetu zbog raskida ugovora o koncesiji.

**V.**

Ovlaštenik koncesije se obvezuje da će pomorsko dobro, koje ovom Odlukom dobiva na posebnu upotrebu, koristiti isključivo za potrebe odvijanja programa Rijeka - Europska prijestolnica kulture 2020., a osobito za produkciju i izvedbu kulturnih, umjetničkih i zabavnih programa i događanja vezanih uz projekt Rijeka 2020. Europska prijestolnica kulture i njegovog dugotrajnog nasljeđa, organiziranja kongresa, nacionalnih i međunarodnih skupova te festivala i promotivnih događanja, organiziranja edukativnih i obrazovnih programa za djecu i mladež te postavljanje i korištenje dolazne stanice za Zipline Rijeka.

Ovlaštenik koncesije dužan je za svaku gradnju ili rekonstrukciju na koncesioniranom pomorskom dobru iz točke II. ove Odluke zatražiti suglasnost Davatelja koncesije, te dozvole sukladno propisima koji uređuju prostorno uređenje i gradnju.

Ovlaštenik koncesije dužan je koristiti pomorsko dobro iz točke II. ove Odluke sukladno zakonu kojim se uređuju pomorsko dobro i morske luke, te drugim zakonima i podzakonskim propisima iz područja sigurnosti plovidbe, zaštite okoliša, prostornog uređenja i gradnje i to na način koji će osigurati zaštitu okoliša i prirode.

**VI.**

Ovlaštenik koncesije ne može prava stečena koncesijom niti djelomično niti u cijelosti prenositi na drugog bez izričitog odobrenja Davatelja koncesije.

**VII.**

Za upotrebu pomorskog dobra navedenog u točki II. ove Odluke Ovlaštenik koncesije obvezuje se da će uredno plaćati Davatelju koncesije godišnju koncesijsku naknadu u simboličkom iznosu od 1,00 kuna po metru kvadratnom zauzete površine pomorskog dobra, odnosno 5.641,00 kuna godišnje.

Godišnja koncesijska naknada iz stavka 1. ove točke plaća se unaprijed za tekuću godinu, najkasnije do 1. ožujka:

- za godinu u kojoj je dana koncesija i za godinu u kojoj koncesija istječe, naknada se plaća razmjerno mjesecima upotrebe

- za početnu godinu koncesijskog perioda naknada se plaća u roku 45 dana od dana sklapanja ugovora o koncesiji.

**VIII.**

Na temelju ove Odluke ovlašćuje se ministar mora, prometa i infrastrukture da sklopi ugovor o koncesiji pomorskog dobra iz točke II. ove Odluke, u roku 90 dana od dana objave ove Odluke u Narodnim novinama.

**IX.**

Ovlaštenik koncesije dužan je prije sklapanja ugovora o koncesiji iz točke VIII. ove Odluke Davatelju koncesije dostaviti zadužnice u korist Republike Hrvatske - Ministarstva mora, prometa i infrastrukture na iznos od dvije godišnje koncesijske naknade, a u ukupnom iznosu od 11.282,00 kuna, kao instrumente osiguranja naplate naknade za koncesiju, te za naknadu štete koja može nastati zbog neispunjenja obveza iz ugovora o koncesiji.

**X.**

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Rijeci, u roku 30 dana od dana objave ove Odluke u Narodnim novinama.

**XI.**

Ova Odluka stupa na snagu danom donošenja, a objavit će se u Narodnim novinama.

Klasa:

Urbroj:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Ovom Ministarstvu obratio se Grad Rijeka sa zahtjevom za davanje koncesije za posebnu upotrebu na području luke Rijeka, a za potrebe odvijanja programskih aktivnosti projekta Rijeka - Europska prijestolnica kulture 2020., a koji projekt obuhvaća produkciju i izvedbu kulturnih, umjetničkih i zabavnih programa i događanja vezanih uz projekt Rijeka 2020 Europska prijestolnica kulture i njegovog dugotrajnog nasljeđa, organiziranja kongresa, nacionalnih i međunarodnih skupova te festivala i promotivnih događanja, organiziranja edukativnih i obrazovnih programa za djecu i mladež te postavljanje i korištenje dolazne stanice za Zipline Rijeka.

U svojem zahtjevu Grad Rijeka priložio je dokumentaciju iz članka 26. stavka 1. alineje 1. i 2. Uredbe o postupku davanja koncesije na pomorskom dobru. U odnosu na pitanje značaja objekta za upotrebu kojega se traži posebna upotreba nesporno je kako se radi o državnom značaju s obzirom da se koncesija traži na dijelu luke otvorene za javni promet od osobitoga (međunarodnoga) gospodarskog interesa za Republiku Hrvatsku.

Namjena ove koncesije vezana je isključivo uz odvijanje programa Rijeka - Europska prijestolnica kulture, stoga se sukladno članku 19. stavku 1. točci 1. Zakona o pomorskom dobru i morskim lukama smatra koncesijom za posebnu upotrebu, a kako se ista daje na lučkom području luke Rijeka kojom upravlja Lučka uprava Rijeka, koja sukladno Zakonu nije ovlaštena za davanje koncesije za posebnu upotrebu, nadležna za donošenje odluke o koncesiji je Vlada Republike Hrvatske, kao osnivač Lučke uprave Rijeka. Kao preduvjet za davanje koncesije na području luke Rijeka, Ministarstvo mora, prometa i infrastrukture zatražilo je i zaprimilo suglasnost Lučke uprave Rijeka.

Naknada za koncesiju se, sukladno članku 28. stavku 3. Zakona o pomorskom dobru i morskim lukama, određuje u simboličnom iznosu od 1 kune po m2 zauzetog pomorskog dobra, odnosno 5.641,00 kunu godišnje

Dio pomorskog dobra lučkog područja koje se daje u koncesiju za posebnu upotrebu čine čestice zemljišta katastarskih oznaka 4646, 4654, 4681/2 4678/1 u dijelu, sve k.o. Stari Grad, a koje odgovaraju česticama zemljišta zemljišno knjižnih oznaka 2446/51, 2446/52, 2446/53 i 2466/54 u dijelu, sve k.o. Trsat Sušak.

Napominje se da čestice zemljišta zemljišno knjižnih oznaka 2446/52 i 2446/53 k.o. Trsat Sušak nisu u zemljišnoj knjizi upisane kao pomorsko dobro, no kako se radi o lučkom području luke Rijeka, a sukladno članku 3. stavku 3. Zakona o pomorskom dobru i morskim lukama luke su pomorsko dobro po samom Zakonu, mišljenja smo kako nema zapreke za davanje predmetne koncesije.

Ugovor o koncesiji će se sporazumno raskinuti i prije isteka roka od 5 (pet) godina u slučaju da Lučka uprava Rijeka donese odluku o dodjeli koncesije za gospodarsko korištenje pomorskog dobra, koje je predmet ove koncesije, a sve kako se davanjem ove posebne upotrebe na području luke Rijeka ne bi ograničili razvojni planovi Lučke uprave Rijeka koja lukom Rijeka upravlja.